CELEX: 32015D1120
Language: da
Date: 2015-07-08 00:00:00
Title: Kommissionens gennemførelsesafgørelse (EU) 2015/1120 af 8. juli 2015 om undtagelse af efterforskning efter olie og gas i Grækenland fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (meddelt under nummer C(2015) 4512) (EØS-relevant tekst)

10.7.2015   
            
            
               DA
            
            
               Den Europæiske Unions Tidende
            
            
               L 182/88
            
         KOMMISSIONENS GENNEMFØRELSESAFGØRELSE (EU) 2015/1120
   af 8. juli 2015
   om undtagelse af efterforskning efter olie og gas i Grækenland fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester
   
      
         (meddelt under nummer C(2015) 4512)
      
   
   (Kun den græske udgave er autentisk)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2004/17/EF af 31. marts 2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (1), særlig artikel 30, stk. 4,
   under henvisning til anmodning indgivet af Hellenic Petroleum S.A. pr. e-mail af 2. februar 2015, og
   ud fra følgende betragtninger:
   I.   SAGSFREMSTILLING
   
   
               (1)
            
            
               Den 2. februar 2015 indgav Hellenic Petroleum S.A. (herefter »ansøgeren«) pr. e-mail en anmodning til Kommissionen i henhold til artikel 35, stk. 1, i Europa-Parlamentets og Rådets direktiv 2014/25/EU (2). Ved denne anmodning blev Kommissionen anmodet om at fastslå, at bestemmelserne i direktiv 2004/17/EF og fremgangsmåderne ved indgåelse af kontrakter fastlagt i samme direktiv ikke anvendes ved efterforskning efter olie og gas i Grækenland.
            
         
               (2)
            
            
               Den 23. december 2014 indsendte samme ansøger en anmodning i henhold til artikel 35, stk. 1, i direktiv 2014/25/EU om efterforskning efter olie og gas samt produktion af olie og gas i Grækenland. Kommissionen svarede den 8. januar 2015, at anmodningen var ufuldstændig, og fristen for vedtagelse af den relevante gennemførelsesafgørelse skulle derfor, jf. bestemmelserne i punkt 1, tredje afsnit, i bilag IV til direktiv 2014/25/EU, gå i gang den første arbejdsdag efter modtagelsen af de fuldstændige oplysninger. Ansøgeren genindsendte en fuldstændig anmodning den 2. februar 2015. Denne anmodning omfattede dog ikke produktion af olie og gas, men kun efterforskning efter olie og gas.
            
         
               (3)
            
            
               Ved brev af den 5. marts 2015 informerede Kommissionen Grækenland om den indsendte anmodning i overensstemmelse med artikel 30, stk. 5, første afsnit, i direktiv 2004/17/EF og anmodede om yderligere oplysninger fra nævnte medlemsstat.
            
         II.   RETSGRUNDLAG
   
   
               (4)
            
            
               Direktiv 2004/17/EF finder anvendelse, indtil det ophæves, på tildeling af kontrakter vedrørende efterforskning efter olie og gas, medmindre der for denne aktivitet foreligger en undtagelse i henhold til artikel 30 i nævnte direktiv. Ud fra et proceduremæssigt synspunkt er det dog bestemmelserne i direktiv 2014/25/EU, som finder anvendelse på anmodninger om undtagelse, da de materielle betingelser for udstedelse af en undtagelse forbliver uændrede for så vidt angår sagens realitet.
            
         
               (5)
            
            
               I henhold til artikel 30 i direktiv 2004/17/EF er kontrakter, der indgås med henblik på at muliggøre udøvelse af aktiviteterne omhandlet i artikel 3 til 7 i nævnte direktiv, ikke underlagt direktivet, hvis den pågældende aktivitet i den medlemsstat, hvor den udøves, er direkte undergivet almindelige konkurrencevilkår på markeder, hvortil adgangen er fri. Om en aktivitet er direkte undergivet almindelige konkurrencevilkår, afgøres på grundlag af objektive kriterier under hensyntagen til den pågældende sektors særlige kendetegn. Adgang til et givent marked anses for at være fri, hvis medlemsstaten har gennemført og anvendt EU-lovgivning vedrørende åbning af det relevante marked som fastsat i bilag XI i direktiv 2004/17/EF. Ved punkt G i nævnte bilag XI udgør Europa-Parlamentets og Rådets direktiv 94/22/EF (3) den relevante EU-lovgivning vedrørende åbning af markedet for efterforskning og udvinding af olie eller gas.
            
         
               (6)
            
            
               Grækenland har gennemført (4) og anvendt direktiv 94/22/EF. Adgangen til markedet for efterforskning og udvinding af olie eller gas vurderes derfor til at være fri i overensstemmelse med artikel 30, stk. 3, første afsnit, i direktiv 2004/17/EF.
            
         
               (7)
            
            
               Med henblik på at afgøre, om den pågældende aktivitet er undergivet almindelige konkurrencevilkår på de markeder, der er omfattet af denne afgørelse, skal der tages hensyn til de største aktørers markedsandel og koncentrationsgraden på disse markeder.
            
         
               (8)
            
            
               Denne afgørelse indskrænker ikke anvendelsen af konkurrencereglerne.
            
         III.   VURDERING
   
   
               (9)
            
            
               Ansøgeren er en offentlig græsk virksomhed, der er aktiv på olie- og gasmarkedet.
            
         
               (10)
            
            
               Anmodningen er begrænset til efterforskning efter olie og gas. Ansøgeren har sammen med Edison International SpA og Petroceltic Resources Plc, som ansøgeren udgør et konsortium sammen med (hver af virksomhederne har en andel på 33,3 %), modtaget udvindingsrettigheder fra den græske stat vedrørende offshorefeltet i den vestlige del af Patraikos-bugten. Inden for dette konsortium er ansøgeren driftsansvarlig for dette projekt og ansvarlig for efterforskning, vurdering, udvikling, produktion og nedlukningsaktiviteter. Ansøgeren er ansvarlig for alle kontrakter, der er påkrævede for udvikling af efterforsknings- og produktionsaktiviteter.
            
         
               (11)
            
            
               Grækenland har for nylig organiseret et antal åbne procedurer i to licensrunder, hvori alle virksomheder, der i overensstemmelse med de relevante EU-regler opfyldte standardkriterierne, havde mulighed for at deltage. I den første licensrunde blev der ud over det ovennævnte konsortium udstedt efterforskningslicenser til Energean Oil and Gas — Energeiaki Aigaiou Anonimi Etaireia Erevnas kai Paragogis Ydrogonanthrakon og Petra Petroleum (med andele på 80 %-20 %) for Ioanninablokken og til Energean Oil and Gas — Energeiaki Aigaiou Anonimi Etaireia Erevnas kai Paragogis Ydrogonanthrakon og Trajan Oil & Gas Limited (med andele på 60 %-40 %) for Katakolonblokken. Den anden licensrunde blev annonceret i november 2014, og alle interesserede parter blev opfordret til at deltage i proceduren for tildeling af efterforsknings- og udvindingslicenser for 20 offshoreblokke i det vestlige Grækenland.
            
         
               (12)
            
            
               I overensstemmelse med Kommissionens faste praksis (5) bør efterforskning efter olie og naturgas anses for at udgøre ét relevant produktmarked, da det ikke er muligt fra begyndelsen at afgøre, om efterforskningen vil føre til fund af olie eller naturgas. Desuden bør dette geografiske marked i overensstemmelse med fast praksis anses for at være verdensomspændende. Da der ikke er noget, som tyder på, at definitionen af det geografiske marked vil være anderledes i dette tilfælde, bør den opretholdes i forbindelse med denne afgørelse.
            
         
               (13)
            
            
               Markedsandelene for de aktive aktører inden for efterforskning kan måles ud fra tre variabler: kapitaludgifter, påviste reserver og forventet produktion.
            
         
               (14)
            
            
               Anvendelsen af kapitaludgifterne er dog fundet uhensigtsmæssig til at måle markedsandelene for de aktører, der er aktive inden for efterforskning, på grund af de meget varierende investeringsomkostninger i forskellige geografiske områder. De to andre parametre, nemlig påviste reserver og forventet produktion, er typisk blevet anvendt til at vurdere de økonomiske aktørers markedsandele inden for denne sektor (6).
            
         
               (15)
            
            
               Pr. 31. december 2013 var de samlede påviste olie- og gasreserver på i alt 469,7 mia. standardkubikmeter olieækvivalent (i det følgende benævnt »Sm3 o.e.«) på verdensplan ifølge de foreliggende oplysninger (7). Pr. 31. december 2013 havde Grækenland en andel på mindre end 0,03 % af de påviste oliereserver og en andel på 0 % af de påviste naturgasreserver. Ifølge anmodningen tyder foreløbige skøn/forudsigelser på, at de blokke, for hvilke der allerede er udstedt licenser, potentielt kan lede til fund på 253-283 mio. tønder råolie. Selv hvis disse skøn bekræftes og bliver til påviste reserver (8), vil Grækenlands relevante andel af verdensmarkedet stadig være ubetydeligt lille (mindre end 0,05 %).
            
         
               (16)
            
            
               Andelen for den enkelte virksomhed, der er aktiv, eller dem, der vil være aktive i Grækenland inden for en overskuelig fremtid, vil være endnu mindre. Ansøgeren har ikke produceret olie eller naturgas i Grækenland eller noget andet land i de sidste tre regnskabsår.
            
         
               (17)
            
            
               Markedet for efterforskning er ikke stærkt koncentreret. Ud over de statsejede selskaber er markedet kendetegnet ved tilstedeværelsen af tre internationale vertikalt integrerede private aktører, kaldet »super majors« (BP, ExxonMobil og Shell), samt et vist antal aktører, der kaldes »majors«. Disse faktorer kan opfattes som en indikator for, at markedet er undergivet almindelige konkurrencevilkår.
            
         IV.   KONKLUSION
   
   
               (18)
            
            
               På baggrund af de overvejelser, der fremlægges i betragtning 1-17, bør betingelsen om, at den pågældende aktivitet skal være direkte undergivet almindelige konkurrencevilkår, jf. artikel 30, stk. 1, i direktiv 2004/17/EF, anses for at være opfyldt i Grækenland.
            
         
               (19)
            
            
               Da betingelsen om fri adgang til markedet anses for at være opfyldt, bør direktiv 2004/17/EF hverken finde anvendelse, når ordregivere indgår kontrakter med henblik på at muliggøre efterforskning efter olie og naturgas, der skal gennemføres i Grækenland, eller når der afholdes projektkonkurrencer med henblik på udøvelse af en sådan aktivitet i det pågældende geografiske område.
            
         
               (20)
            
            
               Denne afgørelse bygger på den retlige og faktuelle situation i tidsrummet januar 2015 til maj 2015, som den fremgår af de oplysninger, der er indgivet af ansøgeren. Den kan ændres, hvis betydelige ændringer af de retlige og faktiske forhold medfører, at betingelserne for at anvende artikel 30, stk. 1, i direktiv 2004/17/EF ikke længere er opfyldt.
            
         
               (21)
            
            
               Foranstaltningerne i denne afgørelse er i overensstemmelse med udtalelse fra Det Rådgivende Udvalg for Offentlige Aftaler —
            
         VEDTAGET DENNE AFGØRELSE:
   Artikel 1
   Direktiv 2004/17/EF finder ikke anvendelse, når ordregivere indgår kontrakter med henblik på at muliggøre efterforskning efter olie og naturgas, der skal gennemføres i Grækenland.
   Artikel 2
   Denne afgørelse er rettet til Den Hellenske Republik.
   
      Udfærdiget i Bruxelles, den 8. juli 2015.
      
         
            På Kommissionens vegne
         
         Elżbieta BIEŃKOWSKA
         
            Medlem af Kommissionen
         
      
   
   
      (1)  EUT L 134 af 30.4.2004, s. 1.
   
      (2)  Europa-Parlamentets og Rådets direktiv 2014/25/EU af 26. februar 2014 om fremgangsmåderne ved indgåelse af kontrakter inden for vand- og energiforsyning, transport samt posttjenester og om ophævelse af direktiv 2004/17/EF (EUT L 94 af 28.3.2014, s. 243).
   
      (3)  Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (EFT L 164 af 30.6.1994, s. 3)
   
      (4)  Lov nr. 2289/1995 om efterforskning efter og udvinding af kulbrinter og lov nr. 4001/2011.
   
      (5)  Se navnlig Kommissionens beslutning af 19. november 2007 om en fusions forenelighed med det fælles marked (sag nr. COMP/M.4934 — Kazmunaigaz/Rompetrol) i henhold til Rådets forordning (EF) nr. 139/2004 (EUT C 31 af 5.2.2008, s. 2).
   
      (6)  Se navnlig betragtning 25 og 27 i Kommissionens beslutning 2004/284/EF af 29. september 1999 om en fusions forenelighed med fællesmarkedet og EØS-aftalen (sag nr. IV/M.1383 — Exxon/Mobil) (EUT L 103 af 7.4.2004, s. 1) og senere beslutninger, bl.a. Kommissionens beslutning af 3. maj 2007 om en fusions forenelighed med det fælles marked (sag nr. COMP/M.4545 — Statoil/Hydro)i henhold til Rådets forordning (EF) nr. 139/2004 (EUT C 130 af 12.6.2007, s. 8).
   
      (7)  Se punkt 5.2.1 i anmodningen og de deri nævnte kilder, navnlig »British Petroleum Statistical Review of World Energy« af juni 2014.
   
      (8)  283 mio. tønder råolie, som svarer til ca. 0,045 mia. kubikmeter råolie.